
AUCTOR. 


Exempla  delirii  trementis  multa,  quae  in  medico 
clinico  vidi,  ad  hunc  morbum  hoc  opusculo  tractan- 
dum me  permoverunt.  Delirium  tremens  est  mor- 
bus, qui  tantummodo  ex  spirituosorum  abusu  et  qui- 
dem vini  adusti,  spiritus  oryzae  saccharique  oritur, 
in  totius  nervorum  systematis  perturbatione,  quae 
agrypnia,  deliriis  hallucinationibusque  proprii  gene- 
ris, praecipue  autem  artuum  tremore  sese  manife- 
stat, consistit,  simulque  cum  systematis  vasorum 
affectione  conjunctus  est,  nec  nisi  somno  critico  sa- 
nari potest. 

ANATOMICAE  MUTATIONES. 

Sectiones  delirio  tremente  mortuorum  non  sem- 
per  mutationes  offerunt,  quae  ad  morbi  praeteriti 
naturam  aut  mortis  causam  cognoscendam  sufficiunt. 
In  cerebri  ventriculis  saepe  nihil  morbosi  invenitur, 
imprimis  si  delirio  tremente  simplici  aegrotus  est 

mortuus.  Alicujus  momenti  tamen  est  nebula  tu- 
nicae arachnoideae  in  cerebri  basi;  piae  matris  vasa 
paulum  sunt  injecta;  liquor  serosus  in  cerebri  cavi- 
tatibus, sanguinis  extravatum  bic  et  illic  inventa 
sunt.  Sin  autem  aderat  ab  initio  morbi  status  ma- 
gis congestivus  magisque  inflammatorius,  vasa  cere- 
bri saepe  turgescebant.  Secundum  observationes 
R et zi i substantia  cerebri  ipsa  densior  est  atque  te- 
nacior, quam  statu  in  normali.  Quod  attinet  me- 
dullam spinalem,  auctores  hujus  non  faciunt  men- 
tionem, quamquam  tremor,  eam  morbi  participem 
esse,  clare  demonstrat.  In  abdomine  fere  semper 
vestigia  adsunt  diversarum  mutationum  per  spiri- 
tuosa.  Ventriculus  plerumque  inflammationes  chro- 
nicas offert,  atque  tunica  mucosa  vel  est  densata  vel 
mollita;  in  hepate  multa  symptomata  degenerationis, 
saepe  tumidum,  granis  impletum,  coloris  subflavi 
vel  fusci,  adipi  simile.  Sanguinem  detractum  esse 
subnigrum , difficiliter  coagulari  Roesch  con- 
tendit. 

SYMPTOMATOLOGIA. 

Delirii  trementis  stadium  prodromorum  impetum 
fere  semper  antecedit;  negari  autem  non  potest, 
morbum  repente,  nullis  prodromis  nullaque  notabili 

corporis  mentisque  aberratione  praegressis,  post 
immodicum  spiritus  usum  diuturnamque  ebrietatem 
irruere,  in  eos  praesertim  potatores,  qui  per  aliquod 
tempus  adsueto  potu,  vel  religiosis  causis  permoti, 
vel  ira  incensi,  vel  gravibus  curis  sollicitati,  se  ab- 
stinere coguntur. 

Appetitus  sensim  sensimque  minuitur,  gustus 
amarus,  nausea  vomitus  intrat  mucosarum  acidarum- 
que  rerum,  imprimis  matutino  tempore,  interdum 
massae  cruentae  evomuntur.  Tensionis  dolorificae 
sensus  in  regione  epigastrica  et  in  hypochondrio 
dextro,  anxietas  et  flatulentia  adveniunt.  Praeterea 
liquorum  desiderium,  quos  antea  maxime  cupiebat 
aegrotus,  imminuitur.  Inquies  universalis  serius 
ante  eruptionem  morbi  intrat,  atque  animadvertitur 
celerioribus  aegri  actionibus  ac  loquela  accelerata 
Omnia  aegrotus  sedulo  agit,  sernper  tempus  brevius 
ad  perficienda  nogotia  ei  videtur;  se  impeditum  cre- 
dit, eoque  magis  festinat,  in  nullo  autem  opere  per- 
sistit, ab  uno  ad  alterum  transit.  Neque  in  sermo- 
nibus perseverare  potest,  sed  subito  de  rebus  aliis 
loquitur,  quas  eodem  modo  relinquit. 

Somnus  ab  initio  fit  inquietus  somniisque  inter- 
rumpi solet,  quibus  experrectus  aegrotus  cruciatur. 
Alvus  nunc  obstructa,  nunc  aperta;  lingua  vel  plus 

vel  minus  obtecta,  in  marginibus  autem  rubra  et  hu- 
mida,  protensa,  interdum  quoque  paululum  tremula. 
Deinde  aegrotus  de  stupore,  vertigine,  aurium  stre- 
pitu, artuum  dolore  queritur.  Fxtremitatum  tremo- 
res minoris  gradus  jam  saepe  se  ostendunt,  impri- 
mis matutino  tempore,  si  aegrotus  potu  spirituoso 
non  est  fructus.  Magna  adest  propensio  ad  su 
dores,  unde  aegrotus  e lecto  surgens  lassitudine  in- 
primis  afficitur.  Haemorrhagiam  vel  insultum  epi- 
lepticum morbum  nonnunquam  antecedere  solere 
Barkhausen  contendit.  Secundum  psopriam  na- 
turam aegrorum , atque  aetatem  constitutionemque, 
nec  minus  secundum  vel  acutam  vel  sensim  ingra- 
vescentem morbi  originem,  haec  symptomata  discre- 
pant. In  hominibus  majoris  aetatis,  temperamento 
phlegmatico  aut  melancholico,  ubi  morbus  paulatim 
est  exortus,  symptomata  indolem  tam  vehementem 
haud  ostendunt;  sed  magis  mitia  se  praebent.  Ubi 
autem  morbus  in  juvenes  aut  cholericos,  sanguinei 
temperamenti,  plethora  laborantes  irruit,  ubique  su- 
bito intrat,  omniaque  ista  symptomata  celerrime  ve- 
hementiusque  transcurrunt. 

Quibus  symptomatibus  vel  magis  vel  minus 
praegressis,  sensim  sensimque  symptomata  patho- 
gnomonica  delirii  trementis  oriuntur.  Sensuum 


9 


alienationes  observatae  praecipue  ad  visum  atque 
auditum  spectant;  gustus  aliique  sensus  rarius  tur- 
bantur. Tempus  et  locum  aeger  confundit,  in  re- 
gione aliena  se  putat  esse,  ventum  atrocem,  pluvias 
vehementes,  homines,  qui  non  adsunt,  loquentes  au- 
dit, et  ipse  loqui,  sermonemque  cum  absentibus  ha- 
bere sensim  incipit.  Haec  mania  autem  ab  aliis  ve- 
saniae generibus  eo  discernitur,  quod  aeger  in  solito 
suo  negotio  versari  se  fingit,  ex  hoc  imaginationes 
ideasque  suas  sibi  sumit;  raro  autem  in  maniam  fu- 
ribundam incidit,  cum  contra  in  ceteris  maniacis  res 
omnino  aliter  se  habeat,  ubi  vulgo  aegroti  ideas 
suas  e vitae  conditione  ei  contraria,  qua  ipsi  fruuntur, 
haurire  solent.  Semper  loquuntur  abruptis,  paucis 
multaque  vice  repetitis  verbis,  absque  omni  rerum 
nexu,  ab  uno  ad  alterum  transeunt,  murmurant  aut 
clamant,  jurgant,  modo  hoc  modo  illud  jubentes  aut 
rogantes  poscunt.  Adstantium  monitiones  moleste 
ferunt,  iratique  se  opponunt,  nec  nisi  vi  coercentur  5 
alii  autem  quieti  et  placidi  benignis  verbis  libenter 
obediunt. 

Secundum  Albers  quatuor  conjunctiones  co- 
gitationum constanter  apud  hunc  vel  illum  aegrotum 
praedominantes  distinguere  possumus.  Primum  cre- 
dunt, nos  ipsos  aliqua  e causa  capere  et  occidere 

velle 5 deinde  ostendunt  curam  magnam  ob  negotia 
solita  omissa-  tum  sese  in  alieno  domicilio  esse  ar- 
bitrantur et  ob  periculum  incendii  in  domicilio  pro- 
prio necessarios;  denique  metum  habent  daemonum 
variorumque  animalium,  nominatim  murium,  musca- 
rum etc.  Interdum  autem  res  inanimae  sunt,  quibus 
phantasia  occupatur;  sic  ne  lacunar  cubiculi  in  se 
decidat  timent.  E quibus  variis  perceptionibus  ple- 
rumque aegrotos  alloquendo  evellere  possumus, 
quo  facto  saepius  prudenter  respondent,  tum  de 
capitis  dolore  queruntur,  in  quem  auxilium  petunt, 
et  brevi  post  in  diliria  recidunt,  saepius  cum  gesti- 
culationibus conjuncta.  Maligni  sunt,  si  vim  adhi- 
bere volumus  in  eorum  motus  et  facta.  Symptoma 
primarium  praeter  deliria  sunt  vigiliae  memorandae, 
tanquam  symptoma  constantissimum;  quare  causam 
habent  in  eximiis  animi  affectionibus  magnaque  ex- 
citatione. 

Praeter  haec  symptomata  psychica  animadverti- 
mus quoque  somatica  non  minus  peculiaria.  Phy- 
siognomiam  mutatam  aegroti  ostendunt;  facies  dis- 
torta et  aut  subinflata,  aut  magis  collapsa;  risus  fere 
convulsivus,  maxilla  inferior  tremula,  color  faciei 
varius,  squalidus  aut  subruber;  oculi  rigidi,  nitentes, 
lacrymis  natantes,  tum  subito  vagi  et  timidi,  stra- 

bismus  raro  deest.  In  tanta  symptomatum  farra- 
gine, ubi  metus  et  anxietas  cum  sedulitate  et  festi- 
natione vices  suas  mutant  vultus  aegroti,  aliquid  praebet 
quod  verbis  exprimi  non  potest.  Tremor  nonnumquam 
tam  veliemensest,  ut  aegri  nihil  tenere  possint,  sed  om- 
nia iis  porrecta  e manibus  excidant.  Iris  plerumque 
iners,  vel  contracta,  vel  et  saepius  quidem  dilatata 
apparet.  Lingua  tremula,  saepe  muco  albido  ob- 
tecta, in  marginibus  autem  rubra  et  humida.  Alvus 
obstructa,  excrementa  per  clysma  soluta,  dura,  sub- 
nigra, mali  odoris  sunt.  Urina,  si  febris  adest,  ab 
initio  parca,  colore  rubro  vel  flavo  secernitur. 

Sitis  vel  magis  vel  minus  aucta,  nonnumquam 
in  acme  edacitas  abnormis  se  ostendit.  Uti  jam 
memoravi  aegroti  saepius  de  doloribus  capitis  vel 
alia  affectione  conqueruntur,  quam  plerumque  no- 
mine stupiditatis  designant.  Crebrius  hypochou- 
drium  dextrum,  si  primitur,  dolens  et  tumefactum 
est,  quo  cum  symptomate  non  raro  color  faciei 
ictericus  est  junctus.  Conditionem  pulsuum  ob  tre- 
mulatiouem  infinitam  saepe  difficile  cognoscere  pos- 
sumus, quare  notationes  diversae  de  illis  existunt. 
Saepe  quod  ad  frequentiam  et  qualitatem  attinet 
varietas  magna  obvia. 

In  delirio  tremente  febris  non  semper  est  magni 

momenti  ejus  character  esse  potest,  primum  syn- 
ochus,  deinde  erethicus,  maxime  autem  torpidus, 
quo  statu  sitis  non  est  magna,  pulsus  mollis,  fre- 
quens, debilis,  vibrans;  febris  per  exacerbationes 
vespertinas  et  sequentes  remissiones  matutinas  co- 
gnosci potest.  Sin  autem  febris  est  characteris  syn- 
ochalis,  aegroti  dolore  capitis  vehemente  laborant; 
facies  rubra,  hallucinationes  flammeae,  pulsus  ple- 
nus durusque,  respiratio  accelerata,  sitis  magna, 
temperatura  corporis  adaucta,  symptomatum  re- 
missio non  clara. 

Morbo  per  longius  tempus  durante  omnia  sym- 
ptomata fiunt  vehementiora;  consumptio  augetur,  vi- 
res debilitantur,  et  aegrotus  adhuc  cubile  relinquere 
studet,  viribus  autem  deficientibus  semper  desistere 
debet.  Tremor  totum  corripit  corpus,  et  magis 
horrori  vehementi  per  frigus  adducto  similis  est. 
Sudores  profusi  magis  frigidi  sunt  odoris  proprii, 
partim  vini  instar  allii.  Color  faciei  est  pallidus 
ac  facies  virium  collapsum  exprimit.  Ideae  fixae 
apparent,  loquacitas  sensim  in  murmur  obscurum 
transit.  Una  cum  viribus  pulsus  fit  debilior,  fili- 
formis, vox  rauca,  aphonia  et  singultus  intrant; 
excrementa  sponte  evacuantur,  atque  mors  plerum- 
que repente  ingruit. 


13 


SYMPTOMATUM  VARIETAS. 

Symptomata  semper  cum  aetate  atque  constitu- 
tione aegroti  diversa  sunt.  In  hominibus  junioribus  va- 
lidisque,  qui  antea  nunquam  hoc  morbo  laborarunt, 
quorum  organa  digestionis  totumque  corpus  nondum 
nimis  longo  spirituosorum  abusu  sunt  debilitata,  pro- 
dromi breves  sunt,  morbusque  repente  oboritur,  atque 
omnia  symptomata  plerumque  ad  congestiones  capitis 
et  ad  statum  inflammatorium  spectant.  Itaque  caput 
ardet,  facies  rubet  et  turgescit,  oculi  nitent,  aures 
tinniunt;  maximae  anxietatis  signa,  palpitatio  cor- 
dis, cutis  sudor  minoris  gradus ; pulsus  plenus, 
durus,  tensus,  frequens;  lingua  arida;  tremor  ar- 
tuum interdum  deest,  vel  non  magni  est  momenti, 
in  congestionibus  autem  ad  medullam  spinalem  ve- 
hementior  existit.  Symptomata  gastrica  saepissime 
deficiunt;  deliria  et  phantasmata  saeviora,  furiosiora. 
Raro  morbus  ad  exitum  malum  vergit,  et  tum  ple- 
rumque per  remedia  non  apta.  Naturae  ope  hac 
in  forma  saepe  sanitas  restituitur. 

In  hominibus  aetate  provectioribus,  depravatae 
digestionis,  aliis  jam  morbis  debilitatis,  constitu- 
tione corporis  debili  praeditis,  longius  per  tempus 

perpetuo  spirituosorum  e solani  tuberosi  tuberibus 
paratorum  abusui  deditis,  delirii  trementis  sympto- 
mata haec  sunt:  Prodromi  nunquam  deficientes  ab 
anxietate  variisque  affectionibus  spasmodicis,  op- 
pressione praecordiorum,  symptomatibus  gastricis 
incipiunt.  Facies  pallida,  sudor  cutis  profusus, 
pulsus  parvus,  vacuus,  debilis,  frequentissimus,  de- 
liria blanda;  phantasmata  alternant,  modo  hoc,  modo 
illud  aegroti  sibi  fingunt;  tremor  periodice  intrat. 
Magna  virium  prostratio,  subsultus  tendinum:  lin- 
gua valde  obtecta,  fastidium,  vomitus  muci  viridis 
foetentisque,  obstructio  alvi  vel  diarrhoea,  saepe 
haemorrhagia.  Medicamentis  bene  adhibitis,  nisi 
somnus  criticus  intrat,  mors  plerumque  e viribus 
exhaustis  vel  e cerebri  paralysi  consequitur. 

Delirium  tremens  si  in  decursu  cujusdam  morbi 
potatorum  ingruit,  decessum  magnum  a decursu  so- 
lito facit.  Non  raro  complicatio  adest  cum  orga- 
norum pectoris  inflammatione,  aliisque  morbis,  im- 
primis quando  morbi  cursus  est  chronicus  atque 
in  cachexia  basim  habet. 

Freudenberg  peripneumoniam  videbat,  ubi 
morbo  progrediente  delirium  tremens  advenit:  Sut- 
ton  cum  rheumatismo  acuto,  cum  scarlatina  complica- 
tum observabat. 

Praeterea  Fuchs(l)  mentionem  meningitidis 
subacutae  vei  chronicae  apud  potatores  jam  ae- 
tate provectiores  facit,  cujus  symptomata  iis  cnce- 
phalomalaciae  similia  sunt. 

Hac  in  forma  dolor  capitis  vehemens  cum  ocu- 
lis rubris  pupillaque  contracta,  memoriae  infirmitas, 
sensuum  turbatio,  contractiones  spasmodicae  tremor- 
que artuum,  impotentia  alvum  urinamque  retinendi. 
Breviore  vel  longiore  tempore  post  aegroti  stupidi 
sunt;  neque  ire  neque  possunt  stare;  somnus  lon- 
gus. Pulsus  autem  usque  ante  mortem  normalis 
est.  Stadia  separata,  quae  fere  semper  in  encepha- 
lomalacia  adsunt,  paroxysmum,  a quo  stadium  ejus 
secundum  incipit,  Fuchs  non  observavit.  Sym- 
ptomata sensim  sensimque  per  nonnullos  menses 
exoriuntur. 

Delirium  tremens  quasi  symptoma  in  homini- 
bus quoque  inveniri  dicitur,  qui  nulla  hauriant  spi- 
rituosa,  nempe  post  affectus  animi,  terrorem  ac  su- 
bitaneam laetitiam,  atque  in  morbis  acutis. 

DIAGNOSIS. 

Symptomata  pathognomonica  delirii  trementis 
potissimum  sunt  haec:  inquies,  insomnia,  tremor 
artuum,  pulsus  vibrans,  deliria  monotona  sic  dicta, 

hallucinationes  sensuum , sudores  profusi,  lingua 
obducta,  magnus  collapsus,  sanitas  post  somnum 
criticum. 

Prodromi  autem  morbi  cum  febri  gastrica  con- 
fundi possunt,  sed  tremor,  vita  ante  acta  et  alia 
diagnosin  suggerunt.  Morbus  ipse  similitudinem 
quandam  praebet  encephalitidis.  Quae  quidem  su- 
bito cum  febri  inflammatoria  ingreditur,  cum  urina 
flammea,  siti  magna,  pulsu  duro,  pleno,  lingua 
rubra  et  sicca  ] semper  phaenomena  congestionis 
ad  cerebrum j turgor,  rubor  faciei,  magna  photo- 
phobia,  tremores,  deliria  proprii  generis,  sudores 
symptomatici  desunt. 

Maniae  furibundae  paroxysmus  ex  ebrietate  con* 
fundi  potest  cum  delirio  tremente,  quia  in  utroque 
animi  stupiditatem , sermones  ineptos  actionesque 
imprudentes  invenimus,  sed  symptomata  essentialia 
et  decursus  jam  faciunt  discrimen. 

Ad  exhibendam  diagnosin  inter  delirium  tre- 
mens et  encephalopathiam  typhosam,  haecce  respi- 
cienda sunt:  apud  delirio  tremente  laborantem  ma- 
gna diversitas  stadii  prodromorum , celeriores  actio- 
nes, loquela  accelerata.  Typho  autem  correptus 
fere  neminem  cognovit,  obstupefactus  jacet.  Ille 
febri  saepius  caret  \ in  hoc  autem  ab  initio  morbi 

febris  symptomata  adsunt.  In  illo  morbo  inquies, 
deliria  monotona,  hallucinationes,  tremores  sunt 
symptomata  characteristica.  In  typho  autem , de- 
currente morbo,  delirium  typliomaniciim,  nonnullae 
hallucinationes  proprii  generis,  vertigo,  tinnitus  au- 
rium, photopsia,  visus  floccorum. 

DECURSUS  ATQUE  EXITUS. 

Morbi  decursus  plerumque  acutus,  attamen  in- 
certus, indefinitus  est,  raro  tantum  chronicus  apud 
potatores  veteres,  aut  quando  delirium  tremens  cum 
febri  nervosa  lenta  vel  cum  symptomatibus  illis 
est  conjunctum,  quae  morbum  organicum  imprimis 
hepatis,  lienis,  pulmonum  eorumque  sequelas,  ut 
hydropem,  adesse  indicant.  Barkhausen  decur 
sum  chronicum  per  tres  menses  durantem  observa- 
vit, et  tamen  felicem  vidit  eventum. 

Delirii  trementis  exitus  triplex  esse  potest,  vel 
in  sauitatem,  vel  in  alios  morbos,  vel  in  mortem: 

1)  In  sanitatem  morbus  transire  potest  quatuor 
aut  quinque  diebus  post  somnum  criticum,  vi  na- 
turae vel  arte  medica  evocatum.  In  casibus  levio- 
ribus et  apud  robustos  homines  cum  hoc  somno 
morbus  repente  amovetur,  omnis  inquies,  omnis 
metus,  omnia  deliria  evanescunt,  aegrotus  bene  se 

habet,  rursus  negotiis  inservire  potest,  et  ex  hoc 
morbo  restitutus  habendus  est.  Crises  autem,  ille 
somnus,  sudor  calidus,  sedimentum  in  urina,  ex- 
cretio  alvi  foetentis,  non  uno  eodemque  tempore 
apparent,  sed  per  intervalla.  Sanitatis  restitutio 
saepe  est  incompleta,  atque  morbus  per  longius 
tempus  se  trahit;  et  quidem  quo  saepius  idem  est 
recidivus,  quod  post  minimum  excessum  fieri  solet, 
eo  saepius  turbationes  remanent,  quae  et  somaticae 
et  psychicae  esse  possunt.  Magna  debilitas  et  tar- 
data convalescentia  post  venaesectionem  adhibitam, 
et  alvi  ejectiones  vehementes  resident.  Post  calo- 
melanos  usum  saepius  magna  salivatio  longius  per 
tempus  existit;  turbationibus  in  organis  gastricis  et 
inclinatione  ad  sudores  profusos  laborant  aegroti. 
Sin  autem  somnus  neque  satis  est  quietus,  neque 
satis  longe  durat,  neque  morbum  tollit,  fere  semper 
complicationes  antea  sunt  removendae. 

2)  4J,uod  attinet  exitum  mali  in  alios  morbos, 
erethismus  et  hyperaemia  cerebri  transire  possunt 
in  meningitidem , encephalitidem , in  pneumoniam 
vclhepatitidem,  quae  inflammationes  deinde  plerumque 
ostendunt  decursum  chronicum,  atque  mortem  saepe 
per  hydropem  efficiunt, aut  alias  desorganisationes. 
Morbum  in  statum  nervosum  transire  posse  saepe 

animadvertitur;  tum  deliria  fiunt  leniora,  aegroti  quiete 
murmurant;  agitatio  prostrationi  virium  cedit;  lin- 
gua arida,  muco  fuliginoso  contecta,  pulsus  fre- 
quens fereque  innumerabilis,  calor  mordax. 

Symptomatibus  amissis  essentialibus  delirium 
tremens  chronicum  facile  exitum  in  maniam  capit, 
id  quod  Barkhausen  saepe  observavit.  Ceterae 
morbi  reliquiae,  quae  nobis  obveniunt,  hae  sunt: 
diversissima  corporis  animique  pathemata,  memoriae 
infirmitas,  animi  hebetudo,  stupiditas,  visus  vitia,  ut 
strabismus,  amblyopia,  affectiones  crurum  paralyti- 
cae, vomitus  matutinus,  organorum  abdominalium 
desorganisationes. 

3)  Morbus  ut  rarum  exitum  lethalem  habeat, 
multae  diversaeque  conditiones  mortem  antecedere 
debent.  Hoc  morbo  sine  complicatione  affectus  paene 
semper  ex  apoplexia  serosa  aut  sanguinea  moritur. 
Aegrotus  subito  tum  succumbit,  vel  rigor  omnium 
artuum  praesertim  dorsi  accedit,  vel  convulsionibus 
corripitur.  Tempora  collabuntur,  pallida  facies  to- 
tumque corpus  gelido  sudore  horrent,  pulsus  fit  fre- 
quentior  et  intermittens;  atque  omni  sui  conscientia 
orbatus  cumque  respiratione  stertorosa  aegrotus  obit. 
Apoplexia  per  coma,  magnis  opii  dosibus  adductum 
interitum  efficere  potest,  Excretiones  involuntariae, 

fiunt,  pulsus  innumerabiles  intermittunt;  maxima  de- 
bilitate, sudoribus  frigidis,  subsultu  tendinum  mors 
scenam  claudit.  Nonnunquam  et  quidem  in  forma 
asthenica  obitus  e virium  consumptione  et  cerebri 
paralysi  sequitur. 

AETIOLOGIA. 

Quod  attinet  ad  causam  proximam,  abusum 
spirituosorum  atque  per  eum  potatorum  cachexiam 
adductam  ad  evocandum  delirium  tremens  esse  ma- 
ximi momenti  constat.  Quum  deliria  inter  sympto- 
mata prima  numerentur,  clarum  est,  jam  prius  en- 
cephalitidis ideam,  quae  morbi  causa  haberetur, 
apud  observatores  ortam  esse,  idque  eo  magis,  quum 
morbus  tempore  effloresceret,  quo  genius  epidemius 
erat  inflammatorius.  Quod  vero  huic  opinioni  im- 
primis obstat,  illud  est,  quod  aeger  post  somnum 
criticum  mira  celeritate  ad  sanitatem  redire  potest 
sine  ulla  alia  crisi,  id  quod  in  morbo  inflammatorio 
nunquam  observatur.  T o e p k e n dicit,  morbum  esse 
affectionem  systematis  nervosi,  proprii  quidem  ge- 
neris, quae  e plexu  coeliaco  oriatur,  cui  cerebri  af- 

/ 

fectio  sympathica  accedat.  Stockes  gastritidem 
praecipue  causam  delirii  trementis  esse  credit. 

Num  dispositio  corporis  ad  huuc  morbum  in 

nonnullis  hominibus  adsit,  quae  facilius  illum  pro- 
vocare possit,  non  satis  est  exploratum.  Pauly 
liuc  refert  phantasiam  vivacem,  temperamentum  san- 
guineum, cliolericum,  systema  nervorum  irritabile. 
Alia  momenta,  quae  cerebrum  valde  concitant,  morbi 
praedispositionein  magnam  efficere  posse  Eisen- 
m a nn  contendit.  Johnson  delirium  tremens  apud 
mulieres  juvenes  quoque  se  observasse  dicit,  quae 
versantes  in  litteris  vires  psychicas  confecerant. 
Quod  delirium  autem,  per  excessus  in  Venere  et 
per  onaniam  ortum,  magis  ad  hysteriam  quam  ad 
morbum  nostrum  spectare  videtur.  Si  sexum  spe- 
ctamus, feminas  multo  minus  hoc  malo  correptas 
quam  viros  invenimus,  quum  illae  rarissime  spiritus 
vini  abusui  deditae  sint. 

Quod  attinet  diffusionem  geographicam,  magis 
in  terris,  in  quibus  coeli  natura  ad  vini  adusti  usum 
homines  incitat,  sub  Jove  frigido,  humido,  ut  in 
Anglia , regionibus  Germaniae  septemtrionalibus, 
morbus  obvenit. 

Maximam  vim,  ut  jam  dixi,  in  hunc  morbum 
exercent  spirituosa,  nominatim  spiritus  frumenti;  se- 
cundum Richter  et  Zopf  praecipue  vinum  adu- 
stum e fructibus  solani  tuberosi  paratum  accusatur, 
quia  illi  magna  olei  copia  inest.  Similem  effectum 


22 


vini  adusti  e saccharo  parati  auctores  viderunt  Ex- 
empla etiam  sunt  nota,  ubi  ex  abusu  vini  morbus 
est  exortus,  tamen  serius,  quia  alcohol  magis  dilu- 
tum vino  continetur.  Quanta  copia  spirituosorum 
ad  morbum  evocandum  sit  abutendum,  e varia  con- 
stitutione pendet;  facilius  eos  morbo  corripi  videmus, 
quorum  organa  abdominis  jam  antea  labefacta  fue- 
runt, quam  qui  integritate  eorum  gaudent.  Conti- 
nue bibendo  facilius  delirium  tremens  provocari 
posse  videtur,  quam  per  singulas  crapulas. 

Praeterea  inter  causas  occasionales  sunt  omnia 
numeranda,  quae  aegrotum  debilitant,  veluti  animi 
pathemata,  deprimentia,  timor,  terror;  porro  refrige- 
ratio, qua  secretiones  excretionesque  supprimuntur; 
haemorrhoides,  pedum  sudores  repulsi;  nec  minus 
ulcera,  morbi  alicujus  effugium  et  artificialia,  cele- 
rius exsiccata  et  sanata.  Nec  raro  exoritur,  ubi 
alicui  interdictum  est  spirituosorum  usu  solito,  vel 
ubi  sponte  se  abstinet. 

PROGNOSIS. 

Ad  prognosin  statuendam  pessimum  momentum 
observatio  ea  est,  homines  spirituosis  deditos  non 
abstinere,  sed  saepe  eo  magis  illis  uti,  quare  reci- 
divus fit  morbus.  Certe  melior  est  prognosis  apud 


23 


illos,  in  quos  morbus  primum  impetum  fecit,  et  qui 
non  sunt  potatores  per  consuetudinem;  melior  post 
crapulam  vehementem,  quam  post  detractionem  irri- 
tamenti consueti  repentinam.  Juniores  et  robustio- 
res neque  morbo  saepe  correpti  homines  meliorem 
permittunt  prognosin,  quam  enervati,  debiles  et  ae- 
tate provectiores;  itemque  faustiorem  contendunt 
homines  cholerici  vel  sanguinei  temperamenti,  quam 
naturae  phlegmaticae.  Morbus  cum  febri  erethica 
plerumque  meliorem  suggerit  prognosin,  quam  sl 
febris  ut  Inflammatoria  vel  nervosa.  Metuendae  sunt 
complicationes  praesertim  cum  tuberculosi,  pneumo- 
nia, cum  morbo  maculo-haemonhagico,  qui  frequen- 
tissime invenitur  apud  potatores  ; item  mali  momenti 
est  complicatio  cum  epilepsia  ac  typho.  Morbus  si 
semel  ad  fuit  y magnam  ad  morbos  recidivos  inclina- 
tionem relinquit.  Forma  chronica  pejorem  quam 
acuta  habet  prognosin;  facile  enim  in  maniam  vel 
organorum  degenerationes  abdominalium  seriusque 
in  hydropem  transit. 

Boni  est  ominis,  si  apud  aegrotum  dormiendi 
cupiditas,  vi  naturae  aut  medicamentorum  adducta, 
se  ostendit;  si  somnus  quietus,  per  aliquot  horas 
perdurans,  aegroto  levamen  attulit.  Sudor  per  to- 
tum  corpus  diffusus,  cum  cute  calida,  urina  saturata 

cum  sedimento  non  raro  somnum  criticum  sequun- 
tur. Symptomata  malum  eventum  indicantia  sunt 
deliria  valde  anxia  cum  cadendi  timore;  coma  aut 
vigiliae  continuae,  signa  apopiectica  et  paralytica, 
vertigo,  lingua  fuliginosa,  sudores  frigidi,  pulsus 
parvus,  frequens,  filiformis,  respiratio  stertorosa, 
singultus,  excretiones  involuntariae.  Quae  sympto- 
mata pessima  mortem  instantem  annunciant, 

CURA. 

Hic  imprimis  respicere  debemus 

morbi  formam  et  characterem. 

Sin  adsunt  symptomata  inflammationis,  reactio- 
nis sthenicae,  apoplexiae  sanguineae,  methodus  an- 
tiphlogistica , antiapoplectica,  est  instituenda:  sed 
quadam  cum  cautione,  quod  morbus  pro  ipsa  sua 
natura  in  collapsum  facile  transgreditur.  Raro  au- 
tem venaesectio  in  usum  vocanda  et  modo  in  juve- 
nibus robustis  cum  summo  sanguinis  orgasmo.  Go- 
den  ac  plerique  Anglorum  sanguinis  missiones  re- 
jiciunt. 

Ubi  venaesectione  opus  sit,  sanguinis  copia  de- 
trahenda dimidiam  tantum  partem  aequet  ejus,  quam 
in  meris  inflammationibus  emittere  solemus.  Multo 
praestant  detractiones  sanguinis  locales,  quae  in  ca- 

pite,  congestionibus  ad  id  sc  manifestantibus,  aut  in 
abdomine  instituendae  sunt,  quando  adest  dolor  in 
regione  epigastrica.  Maximi  quoque  momenti  epi- 
themata frigida  frigidaeque  superfusiones  sunt  apud 
congestiones.  Berndt,  Goeden  haec  epithemata, 
reliqua  corporis  parte  in  balnea  calido  versante 
maxime  laudant. 

Si  morbi  character  est  asthenicus,  torpidus,  ir- 
ritamentis, ammonio,  camphora,  moscho  interdum 
opus  est;  linimenta  irritantia  capiti  detonso  infri- 
canda sunt. 

Quod  attinet  complicationes,  in  stadio  primo 
morbi,  post  crapulam  magnam  apud  juvenes  ro- 
bustos orti,  ubi  symptomata  gastrica  plus  mi- 
nus ve  praelucent,  si  status  jam  per  nonnullos  dies 
perduravit,  laxantia  et  quidem  salia  media,  praeser- 
tim alvo  obstructa,  Barkhausen  commendat,  sed 
non  tanta  dosi,  ut  alvus  continue  laxetur. 

Non  omittendum  esse  videtur  etiam  cruditates 
sordesque  hacce  methodo  evacuari,  quae  saepis- 
sime adsunt,  ac  non  parvum  curandi  impedimentum 
afferunt.  Ubi  vomitus  jam  adest  vel  diarrhoea,  hae 
evacuationes  non  supprimendae,  Frequentissima  ac 
perniciosissima  complicatio  encephalitis  reperitur, 

quae  cognita  initio  plerumque  primum  sanguinis 
detractionem  universalem  seu  localem  , postea  liy- 
drargyr.  inuriat.  mit.  cum  opio  postulat.  Ubi  ty- 
phus est  nostro  morbo  conjunctus,  uterque  morbus 
pro  sua  natura  in  cura  respiciendus.  Si  in  pneu- 
monia subito  delirium  tr.  erumpit,  bonum  eventum 
jam  in  pluribus  casibus  ab  aqua  opii  proficisci  vidi. 

Cura  delirii  trementis  chronici  maximam  no- 
bis praebet  difficultatem,  quia  in  hoc  morbo  variae 
organorum  ad  conservandam  vitain  necessariorum 
degenerationes  insunt,  quae  rarius  plane  exstingui 
possunt,  Semper  respicias  causam  et  contra  illam, 
quantum  fieri  potest,  curam  aptam  instituas. 

Aegrotus  leniter  tractetur,  neque  ejus  voluntati 
semper  obstari  necesse  est,  id  quod  in  multis  casi- 
bus ad  debellandum  morbum  magnum  affert  mo- 
mentum. Vis  aegrotum  irritat,  quare  omnia  vincula 
et  alia  contra  inquietem  adhibita,  quatenus  quidem 
fieri  potest,  rejicienda  sunt.  Amoveantur  deinde 
omnia,  quae  morbum  augere,  aegrotumque  inquie- 
tum reddere  possint,  praecipue  si  dormiendi  cupi- 
ditas intret.  Diaeta  reactionis  characteri,  constitu- 
tioni aegroti  atque  complicationibus  respondeat;  in 
forma  sth  enica  sit  diaeta  antiphlogistica ; apud  lio- 

mines  autem  aetatis  majoris,  depravatae  digestionis, 
ac  aliis  jam  morbis  debilitatos,  diaeta  magis  nutriente 
et  roborante  opus  est.  Tempore  reconvalescentiae  ae- 
gri omnium  formarum  leviter  nutriendi  sunt  aroma- 
ticis, quod  digestionis  vires  plerumque  valde  debi- 
les sunt. 

Optima  prophylaxis  hujus  morbi  cer ile  absti- 
nentia est  ab  abusu  spirituosorum. 

Indicationibus  curae  delirii  tr.  in  grnere  expositis, 
ad  remedia  specifica  hujus,  morbi  transeamus. 

Remedium  princeps  opium  aestimandum  est; 
at  in  eo  adhibendo  certa  momenta  observanda.  Nun- 
quam, ubi  juvenes,  homines  robusti  ac  plethorici 
delirio  tr.  laborant,  ante  opii  usum  sanguinis  detra- 
ctio est  omittenda;  nunquam  opio  uti  debemus,  an- 
tequam removerimus  complicationes.  Etiam  sordes 
gastricae,  quae  ejus  effectum  impedirent,  antea  re- 
movendae sunt  emeticis  aut  laxantibus.  Quamdiu 
quantumque  opii  ad  crisin  per  somnum  eliciendam 
porrigere  debeamus,  non  facile  definiri  potest.  Lind 
jam  ab  initio  alternis  horis  opii  puri  gr.  II  adhi- 
buit; Albers  opii  granum  dimidium  ad  unum  per 
duas  horas  dedit.  Itoberts  in  diebus  XIII  aegroto 
opii  gr.  CCXLIV  administrasse  dicitur.  Si  somnus 
simulque  aegroti  conditio  melior  apparet,  opii  usus 

non  statirn  seponi  debet,  nisi  symptomata  omnia 
evanuerint;  doses  ejus  singulae  tamen  sunt  minuen- 
dae. Ubi  accidit,  ut  hoc  medicamen  alvi  obstructio- 
nem pertinacem,  quidem  rarius  intrantem  efficiat, 
laxantia  mitia  indicata  sunt , imprimis  hydrargyr, 
nmr.  mit.,  quod  Albers  maxime  laudat,  quia  con- 
gestiones simul  sedat  derivatque,  et  sanguinis  dia- 
thesin  inflammatoriam  imminuit. 

Remedium  non  minoris  ponderis  in  delirio  tr. 
est  hb.  digitalis  purp.,  quod  medicamen  Huss, 
Weaston,  Cless  et  Roesch  maxime  in  forma 
sthenica  cum  congestionibos  laudant,  et  quidem  in 
infuso  (drachrn./?  in  colat,  unc.  VI).  Pulsus  fit  tar- 
dior et  aegroti  bene  dormiunt.  Opium  cum  digi- 
tali junctum  bene  adhibetur,  ubi  congestiones  et  cir- 
culatio sanguinis  acceleratae  sunt. 

Tertium  remedium  specificum  aestimatur  tarta- 
rus  stibiatus;  gr.  quinque  ad  sex  in  aq.  destill.  unc. 
sex  soluta,  per  horam  cochlear  unum.  (Guldberg, 
Barkhausen.)  Richter  eodem  tempore  epithe- 
mata  frigida  in  balneo  calido  adhibet.  Graves 
valde  laudat  hanc  mixturam: 

Rp.  Tart.  emet,  gr.  IV,  Tinct.  opii  simpl.  dr.  II, 
Mixtur.  camph.  unc.  III.  ad  hor.  duas 

cochl.  unum. 

Praeterea  methodus,  qua  Stintzing  utitur, 
nominanda  est:  aegrotis,  qui  in  cubiculo  ambulant, 
ad  horas  duas  praebet  kali  carbonic.  gr.  sex  cum 
magnes,  ustae  gran.  decem  in  menstruo  mucoso. 
Si  diarrhoea  exstat,  loco  magnesiae  conchas  prae- 
paratas commendat.  In  nosocomio  Altonae  haec 
methodus  cum  eventu  laetissimo  est  applicata. 


V i T A. 


Natus  sum  ego  Joannes  Ludovicus  Gui- 
1 e Imus  Bluemlein  die  XXI.  mensis  Maji  anni 
MDCC€XIX,xpago  Walbeck  prope  Geldriam,  patre 
Ludo  vico  Bluemlein,  matre  Mathilda  e gente 
L e en  en,  adhuc  superstitibus.  Fidei  catholicae  ad- 
dictus sum. 

Primis  litterarum  elementis  imbutus,  gymnasium 
Vesaliense,  quod  directore  clarissimo  Bischoff 
floret,  quinque  per  annos  frequentavi.  Inde  cum 
testimonio  maturitatis  dimissus,  autumnali  tempore 
anni  MDCCCXXXIX.  in  almam  litterarum  universita- 
tem Bonnensem  me  contuli,  ibique  ab  111.  Gold- 
fuss,  rectore  magnifico,  in  civium  academicorum 
numerum  receptus,  nomen  dedi  apud  decanum  gra- 
tiosae facultatis  medicae  III.  Kilian. 

Uno  anno  post  universitatem  Herbipolitanam 
per  unum  annum  et  dimidium  rectoribus  magnifi- 
cis 111.  Lassault  et  de  Link  atque  decanis  111. 
Textor  et  Miinz  frequentavi. 

Semestri  studiorum  meorum  sexto  rei  milita- 
ris causa  ad  Universitatem  Bonnensem  redii,  re- 
ctore magnifico  111.  Bischoff  et  decano  111.  Har- 
1 ess. 

Autumno  anni  MDCCCXLII.  ad  almam  univer- 
sitatem Fridericam  Guilelmam  Berolinensem  me  con- 
tuli ubi  rectore  magnifico  111.  de  Raumer  inter  ci- 
ves academicos  receptus  et  decano  spectatissimo  111. 
J.  Mucii  er  in  medicorum  album  inscriptus  sum. 

Per  hos  quatuor  annos  praelectiones  atque  cli- 
nica frequentavi  in  universitate  Bonnensi: 


Logicen  et  psychologiarn  apud  III.  deCalker; 
botanicen  apud  III.  Treviranus;  zoologiaitk  apud 
111.  Goldfuss;.  mineralogiam  apud  III.  Noegge- 
rath;  physicen  experimentalem  apud  Cei.  Plue- 
cker;  chemiam  experimentalem  apud  Cei.  G.  Bi- 
schof;  anatomiam  generalem  et  specialem  apud 
III.  May  er  et  111.  Web  er;  clinicum  obstetricium, 
exercitationes  obstetricias  in  phantomate , doctrinam 
de  instrumentis  obstetr.  apud  Sil.  Kilian*  clinicum 
chirurgicum,  anatomiam  chirurgicam , doctrinam  de 
morbis  oculorum,  de  fasciis  applicandis  apud  111. 
W utzer;  clinicum  propaedeuticum  et  therapeuticum 
medicum  apud  111.  Nasse;  encyclopaediam  et  me- 
thodologiam  medicam  apud  III.  Na  u manu. 

In  universitate  Merbipolitana  pathologiam  et 
therapiam  generalem  apud  Cei.  Narr;  physiologiam 
apud  Cei.  H ensi  er,  materiam  medicam  apud  Cei. 
Rumpf;  repetitorium  anatomiae  specialis,  exercita- 
tiones cadavera  dissecandi  apud  111.  Muenz  et  III, 
de  Si  eho  Id;  chirurgiam,  doctrinam  operationum 
chirurgicarum,  clinicum  chirurgicum  apud  111.  Tex- 
tor; pathologiam  et  therapiam  specialem,  clinicum 
medicum  apud  111.  Markus;  artem  obstetriciam  apud 
111.  d’0  ut  repo  ut. 

In  universitate  Bcrolinensi:  clinicum  medicum 
apud  Cei.  Wolff  et  111.  Schoenlein;  clinicum 
chirurgicum  apud  III.  Juengken;  clinicum  obste- 
tricium apud  111.  Ilusch;  policlinicum  inedico-chi- 
rurgicum  apud  Ce!.  Truestedt;  anatomiam  patho- 
logicam apud  II!.  Muelier;  medicinam  forensem 
apud  III.  Wagner;  historiam  medicinae  apud  111. 
II  c c k e r. 

Quibus  omnibus  viris,  optime  de  me  meritis, 
maximas  quas  possum  ago  gratias. 

Nunc  tentaminibus,  tam  philosophico  quam  me- 
dico nec  non  examine  rigoroso  rite  absolutis,  spero 
fore,  ut  dissertatione  et  thesibus  publice  defensis 
summi  in  medicina  et  chirurgia  honores  in  me  con- 
ferantur. 

THESES. 


1.  Causa  sublata  non  tollitur  elfectus. 

2.  Docimasia  pulmonum  hydrostatica  non  semper 
certum  criterium  infantem  post  partum  vixisse, 

3.  Cura  symptomatica  sic  dicta  rejicienda. 

4.  Medicum  oportet  virum  religiosum  esse. 

5.  In  omni  homicidii  crimine  medici  sententia  prima 
et  gravissima. 


